በአሜሪካ እና በሰሜን ኮሪያ መሪዎች መካከል የሚካሄደው  ውይይት የሀገራቱን የሻከረ ግንኙነት እንደሚያርም ቻይና ገለጸች
በአሜሪካ እና በሰሜን ኮሪያ መሪዎች መካከል የሚካሄደው  ውይይት የሁለቱን ሀገራት የሻከረ ግንኙነት እንደሚያርም ቻይና ገልጻለች፡፡በተደጋጋሚ በሞከረቻቸው ጅምላ ጨራሽ መሳሪዎች እና የኒውክለር መርሃ ግብሯ ምክኒያት የተለያዩ ማእቀቦች የተጣሉባት ሰሜን ኮሪያ ከአሜሪካ ጋር ያላት ግንኙነት በእጅጉ የሻከረ ነው፡፡የአሜሪካው ፕሬዝዳንት ዶናልድ ትራምፕ የሰሜን ኮሪያውን መሪ ኪም ጆንግ ኡንን በተመለከተ የሚሰነዝሯቸው አስተያየቶች የሁለቱ ሀገራት ፍጥጫ ይበልጥ እንዲካረር አድርጎት ቆይቷል፡፡የሀገራቱ  መሪዎች ከገቡበት የቃላት ጦርነት በተጨማሪ ኃያልነታቸውን ለማስመስከር ወደ  ጦርነት ይገቡ ይሆናል ተብሎ ተሰግቶም ነበር፡፡በተለይም ሰሜን ኮሪያ ተደጋጋሚ የሚሳኤል ሙከራዎችን ከማድረግ አልፋ በሰላማዊ ውቅያኖስ የሚገኘውን የአሜሪካ የጦር ሰፈር አስፈላጊ ሆኖ ከተገኘ አጠቃዋለው ማለቷን ተከትሎ ፕሬዝዳንት ትረምፕ ሰሜን ኮርያ የአሜሪካን ግዛት እና አጋሮቿ ላይ ጥቃት ለመሰንዘር ብትሞክር ሀገሪቷን ከምድረ ገጽ እናጠፋታለን ማለታቸው ይታወሳል፡፡ከላይ የተጠቀሱት ሁኔታዎች ሰሜን ኮሪያ ከአሜሪካም ባሻገር ከምእራባውያን ሀገራት ጋር ያላት ግንኙነት እዲሻክር አድርጎታል፡፡ሁኔታው ለጎረቤት ሀገራት በተለይም ለደቡብ ኮርያ የበለጠ አሳሳቢ ሆኖ ቆይቷል፡፡ባለፈው ጥር ወር  የደቡብ ኮሪያዋ ፒዮንግ ቻንግ ከተማ ያስተናገደችው የክረምት ኦሎምፒክ ግን ሰሜን ኮሪያ በሯን ለጎገቤቷ ብቻ ሳይሆን ለዓለምም ክፍት ልታደርግ የምትችልበትን አጋጣሚ ፈጥሯል፡፡ይህ አጋጣሚ ደግሞ ሰሜን ኮርያ ቁጥር አንድ ባላንጣዋ አድርጋ ከምትቆጥራት ሀገር አሜሪካ ጋር የነበራትን የሻከረ ግንኙነት ለማሻሻልም እድል የፈጠረ ይመስላል፡፡የኪም ጆንግ ኡንን እህት ጨምሮ ከፍተኛ የሰሜን ኮሪያ የመንግስት ልኡካን  በኦሎምፒኩ የታደሙ ሲሆን ሁለቱ ኮሪያውያን በአንድ ሰንደቅ ዓላማ ተወክለዋል፡፡ኦሎምፒክ ስነስረዓት ከተጠናቃቀ ከሶስት ሳምንታት በኋላ የደቡብ ኮሪያ ልኡካን ወደ ሰሜን ኮሪያ በማቅናት ከኪም ጆንግ ኡን እና ከሌሎች የሀገሪቱ ባለ ስልጣናት ጋር ታሪካዊ የተባለለትን ውይይት አካሂደዋል፡፡  በውይይት የደቡብ ኮርያው መሪ ከአሜሪካው ፕሬዝዳንት ጋር ፊት ለፊት ተገናኝተው መምከር እንደሚፈልጉ መግለጻቸው መሰማቱ ይታወሳል፡፡የሁለቱ ሀገራት ግንኙነት በዚህ ሁኔታ ውስጥ እያለ ባለፈው ሳምንትም ኪም ጆንግ ኡን በቻይና ሚስጥራዊ ጉብኝት ማድረጋቸው ነው የተሰማው፡፡ይህ በእንዲህ እያለ ነው ቻይና በአሜሪካ እና ሰሜን ኮሪያ መካከል ያለው የሻከረ ዲሎማሲያዊ ግንኙነትን ለማረም የታቀደው ውይይት እንደሚጠቅም ያሳወቀችው፡፡ የቻይና የውጭ ጉዳይ ሚኒስትር እና አማካሪ ዋንግ ዪ ሁቱም ሀገራት ለመልካም ግንኙነት ለመወያየት ማቀዳቸው በኮርያን ልሳነ ምድር አዎንታዊ ለውጦች እንዲታዩ ምክኒያት መሆኑን ገልፀዋል፡፡ሚኒስትሩ አክለውም ሁሉም ወገኖች በጋራ በሚያደርጓቸው ውይይቶች በሀገራቱ መካከል ያለውን ውጥረት በማርገብ ሰላማዊ ግንኙነት እንዲኖር ያደርጋል ብለዋል፡፡በአሜሪካው ፕሬዝዳንት ዶናልድ ትራምፕ እና በሰሜን ኮሪያው መሪ ኪም ጆንግ ኡን መካከል የሚደረገው ውይይት የሁለቱም ሀገራት መግባባት ወደ ተሸለ ደረጃ ያደርሰዋል የሚል እምነት እንዳላቸውም ጨምረው ገልጸዋል፡፡ሰሜን ኮሪያ ባህረ ሰላጤውን ለማረጋጋት እያደረገች ያለችውን ጥረት ቻይና ታደንቃለች ብለዋል ሚኒስትሩ፡፡ (ምንጭ፤ ሮይተርስ)